Imtella' Mejju 9, 2021 - Aġġornata 9 Ta' Mejju, 2021 7:48pm Rapport: Daphne Cassar Il-Kap tal-Oppożizzjoni u tal-Partit Nazzjonalista Bernard Grech qal li l-Partit Nazzjonalista se joħroġ iktar b'saħħtu fiż-żmien li ġej. Dr Grech qal li qed janalizza r-riżultati tal-istħarriġ tal-opinjoni pubblika li qal urew li l-poplu mhux kuntent b'Partit mhux magħqud. Il-Kap Nazzjonalista wiegħed li Gvern Nazzjonalista jinvestiga kuntratti dubjużi li ngħataw taħt Gvern Laburista biex jiġġieled il-korruzzjoni, u spjega kif qed isiru kuntatti mal-mexxejja Ewropej biex jissaħħaħ isem Malta fl-Ewropa. Il-Kap tal-Oppożizzjoni u tal-Partit Nazzjonalista Bernard Grech qal li min se jgħin lill-Partit ikompli jissaħħaħ se jkollu postu fi ħdan il-Partit Nazzjonallista. Dr Grech qal li l-Partit Nazzjonalista huwa determinat li jkun b'saħħtu aktar minn qatt qabel u se jkun viġilanti fuq il-Gvern. Sostna li l-istħarriġ tal-opinjoni pubblika ppubblikat illum minn gazzetta lokali, skont Dr Grech wera li l-poplu ma kienx kuntent bil-kwistjoni li nqalgħet bejn id-deputati Nazzjonalista Jason Azzopardi u Adrian Delia, tant li saħaq fuq l-importanza li l-Partit Nazzjonalista jkun magħqud. Intervistat fuq NET TV, Dr. Grech qal li fis-seba' xhur li ilu jservi bħala kap nazzjonalista kellu l-okkażjoni li jiltaqa' ma ħafna nies u li jisma' l-opinjonijiet u l-fehmiet tagħhom. Qal li li kemm ilu Kap tal-Partit, wettaq proċess ta' ħidma kontinwa fejn dil-ġimgħa stess komplew jitniedu iktar clusters li kien waqqaf il-predeċessur tiegħu Dr Adrian Delia. Dwar il-każ tal-hacking ta' informazzjoni sensittiva mingħand il-Partit Nazzjonalista, Dr. Grech wieġeb li jidher li s-sitwazzjoni qed tkun kkontrollata tant li qal il-ħsara li saret kienet minn kompjuter wieħed li u sostna li l-partit qed jikkollabora mal-awtoritajiet biex tiġi indirizzata din is-sitwazzjoni. Dwar il-pandemija, Dr Grech appella biex ikun hemm miżuri bħall-skrutinju fil-portijiet biex ma jkunx hemm varjanti tal-Covid li jidħlu f' pajjiżna u jisfrattaw is-sagrifiċċji u l-ħidma li twettqet biex tkun ikkontrollata l-imxija. Mistoqsi dwar il-kuntratt ta' San Vinċenz de Paule, Dr. Grech wieġeb li kien kien hemm nuqqasijiet serji u saħaq li kuntratti dubjużi jew kriminalment maħmuġin, jekk Partit Nazzjonalista jkun fil-Gvern se jinvestigahom biex ma jitħalliex kollox għaddej, filwaqt li qal il-partit nazzjonalista se jibqa' jinsisti biex jiġġieled il-korruzzjoni. Dwar l-uffiċju tal-kummissarju għall-istandards fil-ħajja pubblika, Il-kap tal-oppożizzjoni qal li l-gvern li tilef il-fiduċja f'din l-entità għax skont Dr Grech, il-Prim Ministru ma jistax jikkontrolla lil Dr George Hyzler. Qal li l-gvern jattakka lil min ma jistax jikkontrolla u jħalli joperaw biss l-entitajiet u uffiċji li jista' jikkontrolla. Dwar ir-relazzjoni li għandu mal-mexxejja Ewropej tal-Partit Popolari Ewropej, il-Kap Nazzjonalista sostna li għaddejjin il-kuntatti magħhom, biex jissaħħaħ isem Malta fl-Unjoni Ewropea.